ઘોઘારી વીસા શ્રીમાળી જૈને ટૉસ જીતીને ફીલ્ડિંગ પસંદ કરીને ચરોતર રૂખીને પ્રથમ બૅટિંગનું આમંત્રણ આપ્યું હતું. રનનો ઢગલો કરવા માટે નામચીન ચરોતર રૂખીના જિતેશ પુરબિયા (૫૮) અને ચેતન સોલંકી (૪૨)ની ઓપનિંગ જોડી જંગી જુમલો ખડકવાના મૂડમાં ઊતરી હતી અને ધમાકેદાર શરૂઆત કરીને ઘોઘારી વીસા શ્રીમાળી જૈનના બોલરોની ધૂળ કાઢી નાખી હતી. ચોગ્ગા અને છગ્ગાની રેલમછેલ વચ્ચે પ્રથમ વિકેટ માટે આ ઓપનિંગ જોડીએ ૧૧૧ રનની પાર્ટનરશિપ કરી હતી. ૮મી ઓવરના છેલ્લા બૉલમાં પોતાની જવાબદારી નિભાવીને જિતેશ પુરબિયા વિપુલ સંઘવીના બૉલમાં એલબીડબલ્યુ થયો હતો. તેની જગ્યાએ આવેલા ટીમના કૅપ્ટન ખીમજી મકવાણા (૨૧)એ અધૂરું કામ પૂરું કરીને ટીમના સ્કોરને ૧૦ ઓવરના અંતે ૧ વિકેટે ૧૪૨ પર મૂકી દીધો હતો.